Teknologjitë e gjelbra të fluturimit në panairin ndërkombëtar në Paris
Biokarburet dhe energjia diellore, dy prej shumë teknologjive të paraqitura në Lë Burzhe.
Fluturimi i parë transatlantik me karburant pjesërisht të gjelbër është ulur në Panairin e Fluturimeve në Aeroportin Ndërkombëtar të Parisit që u hap më 20 qershor.Biokarburet janë një prej shumë teknologjive të gjelbra, përfshirë energjinë diellore, që janë paraqitur në Panirin më të madh të Fluturimeve në botë. I ndaluar në një nga pistat e aeroportit, ky avion që duket si gjithë të tjerët, sapo ka përfundur një udhëtim të veçantë që mund t’u hapë rrugën fluturimeve me teknologjinë e gjelbër. Një prej motorëve të tij ishte i furnizuar 50% me biokarburant. Për kompaninë Haniuell që ndërmori këtë nismë, ky është një hap që demonstron përpjekjet e saj për të komercializuar burimet alternative të karburantit për industrinë e aviacionit. Dy ditë para se të hapej zyrtarisht panairi i Parisit, Gulfstream G450 i Haniuellit u nis nga Moristaun i Nju Xhërsit dhe pas shtatë orësh u ul të shtunën në aeroportin Lë Burzhe, duke përdorur gjatë udhëtimit karburant të gjelbër. Piloti, udhëtarët, ekzekutivët e Haniuellit dhe disa gazetarë e përshkruan fluturimin si krejtësisht normal, pa ndonjë ndryshim të dukshëm nga fluturimet me karburant nga nafta. Xhim Rekoski, zv/president dhe menaxheri kryesor i energjisë së rinovueshme dhe kimikateve u tha gazetarëve se fluturimi shënoi një fillim të suksesshëm drejt përdorimit të karburantit alternativ që do të ndihmojë në reduktimin e çlirimit të gazit karbonik në atmosferë. Haniuell ka prodhuar tashmë më shumë se 2 milionë e 500 mijë litra karburant të gjelbër. Tani për tani, biokarburet nuk e justifikojnë koston, por piloti i avionit që fluturoi nga Nju Xhersi, Fred Gregori, beson se ky nuk është thjesht produkti i fundit në teknologjinë e gjelbër, por ai është një produkt premtues që do të përdoret në industrinë e aviacionit. Në skajin tjetër të spektrit të energjisë alternative qendron Solar Impalls që fluturoi nga Brukseli në Paris e që konsiderohet një nga yjet e panairit në Lë Burzhe. Themeluesit e saj e quajnë atë avion me karburant zero, pasi ai furnizohet krejtësisht me energji diellore. Më e dallueshme në konstruksionin e avionit janë krahët e tij të mëdhenj, prej mëse 63 metrash, më të mëdhenj se ato të një Airbusi A340, por vetë avioni peshon sa një makinë familjare. Shpejtësia mesatare e fluturimit të tij është 70 kilometra në orë dhe lartësia maksimale 8 mijë e 500 metra. Në krahët e tij janë vendosur më shumë se 10 mijë qeliza diellore që kapin energjinë e diellit. Një pjesë e kësaj energjie përdoret për fluturim dhe pjesa tjetër akumulohet për t’u përdorur gjatë fluturimit natën. Për Betrand Pikard, inisiatorin dhe shefin e Solar Impalls, ambicja nuk është revolucionarizimi i aviacionit apo komercializimi i paneleve gjigante diellore, por ai është një mjet për të tërhequr vemendjen ndaj nevojës për një të ardhme më gjelbër. Panairi i 49-të ndërkombëtar i Parisit në aeroportin Lë Burzhe do të qendrojë i hapur deri më 26 qershor.